Żona ta' Konservazzjoni ta' Guanacaste

Iż-Żona ta' Konservazzjoni ta' Guanacaste (bl-Ispanjol: Area de Conservación Guanacaste) hija magħmula minn network ta' żoni protetti u hija Sit ta' Wirt Dinji tal-UNESCO fil-Provinċja ta' Guanacaste, fil-Majjistral tal-Costa Rica. Is-sit fih medda mhux mittiefsa ta' foresti tropikali nexfin u huwa ħabitat importanti għal diversi speċijiet vulnerabbli, fosthom it-tapir tal-Amerka Ċentrali, il-kolibrì tal-mangrovji, u l-makaw l-aħdar il-kbir. Fil-park ġew identifikati iktar minn 7,000 speċi ta' pjanti u 900 speċi ta' vertebrati.

 Ġeografija 
L-erja totali tal-parks nazzjonali li jiffurmaw dan is-Sit ta' Wirt Dinji tal-UNESCO tammonta għal 1,470 kilometru kwadru (570 mil kwadru). Din tirrifletti proċess ta' tkabbir fit-tul, li beda bl-istabbiliment tal-Park Nazzjonali ta' Santa Rosa fl-1971. Matul diversi deċennji, l-artijiet tal-madwar inxtraw u l-parks nazzjonali fil-qrib ġew ikkollegati maż-żona protetta li kulma jmur bdiet tikber, sabiex b'hekk iż-Żona ta' Konservazzjoni ta' Guanacaste ġiet tinkorpora diversità kbira ta' foresti nexfin, foresti pluvjali, foresti tas-sħab u ħabitat tal-baħar. Iż-żona ta' konservazzjoni fiha madwar żewġ terzi tal-annimali fil-periklu tal-Costa Rica.Pringle, Robert M. (2017). "Upgrading protected areas to conserve wild biodiversity". Nature. 546 (7656): 91–99. Bibcode:2017Natur.546...91P. doi:10.1038/nature22902. PMID 28569807. S2CID 4387383.

Iż-Żona ta' Konservazzjoni ta' Guanacaste saret formalment parti mis-Sistema Nazzjonali taż-Żoni ta' Konservazzjoni (SINAC) fl-1994, u Sit ta' Wirt Dinji tal-UNESCO fl-1999. Fl-2004, is-Sit ta' Wirt Dinji tal-UNESCO ġie estiż bi proprjetà privata ta' 15,000 ettaru fil-foresta pluvjali ta' Santa Elena.

 Sit ta' Wirt Dinji 
Iż-Żona ta' Konservazzjoni ta' Guanacaste ġiet iddeżinjata bħala Sit ta' Wirt Dinji tal-UNESCO fl-1999.

Il-valur universali straordinarju tas-sit ġie rrikonoxxut abbażi ta' żewġ kriterji tal-għażla tal-UNESCO: il-kriterju (ix) "Eżempju straordinarju li jirrappreżenta proċessi ekoloġiċi u bijoloġiċi kontinwi sinifikanti fl-evoluzzjoni u fl-iżvilupp ta' ekosistemi u ta' komunitajiet ta' pjanti u ta' annimali terrestri, tal-ilma ħelu, kostali u tal-baħar"; u l-kriterju (x) "Post fejn hemm l-iktar ħabitats naturali importanti u sinifikanti għall-konservazzjoni fil-post tad-diversità bijoloġika, inkluż fejn hemm speċijiet mhedda ta' valur universali straordinarju mill-perspettiva tax-xjenza jew tal-konservazzjoni".

 Komponenti 
Dan is-Sit ta' Wirt Dinji tal-UNESCO huwa magħmul minn dawn l-erba' komponenti:

 il-Park Nazzjonali ta' Santa Rosa;
 il-Park Nazzjonali ta' Guanacaste;
 il-Park Nazzjonali tal-Vulkan Rincón de la Vieja;
 ir-Refuġju tan-Natura Selvaġġa tal-Bajja ta' Junquillal.

 Referenzi 

Kategorija:Siti ta' Wirt Dinji Naturali
Kategorija:Siti ta' Wirt Dinji fil-Costa Rica
Kategorija:Parks Nazzjonali
Kategorija:Costa Rica